ไฟแนนซ์ทูเดย์
...การลดคาดการณ์เศรษฐกิจในไตรมาสแรกเหลือ 5.3% เป็นเรื่องที่ไม่น่าแปลกใจ หากจำกันได้ในการแถลงตัวเลขเศรษฐกิจของแบงก์ชาติ เมื่อปลายเดือน เม.ย. แบงก์ชาติก็บอกว่าตัวเลขเศรษฐกิจเดือน มี.ค. ดูไม่สวย อาจจะส่งสัญญาณชะลอตัว แต่ไม่แน่ใจว่าจะเปิดเป็นภาวะชั่วคราวหรือเป็นการถาวร
22 พ.ค. 2556

...การลดคาดการณ์เศรษฐกิจในไตรมาสแรกเหลือ 5.3% เป็นเรื่องที่ไม่น่าแปลกใจ หากจำกันได้ในการแถลงตัวเลขเศรษฐกิจของแบงก์ชาติ เมื่อปลายเดือน เม.ย. แบงก์ชาติก็บอกว่าตัวเลขเศรษฐกิจเดือน มี.ค. ดูไม่สวย อาจจะส่งสัญญาณชะลอตัว แต่ไม่แน่ใจว่าจะเปิดเป็นภาวะชั่วคราวหรือเป็นการถาวร
...แต่ที่น่าแปลกใจก็คือ คุณพี่ อาคม เติมพิทยาไพสิฐ เลขาธิการสภาพัฒน์ ที่เป็นคนสุขุมนุ่มลึก พูดน้อย ทำงานหนัก จนรัฐบาลไว้วางใจให้รับงานสำคัญบิ๊กโปรเจกต์มากมายหลายโครงการ จะออกมาฟันธงเปรี้ยงว่า แบงก์ชาติควรจะต้องลดดอกเบี้ยนโยบายลง 1% 
เท่าที่รู้จักกันมา ช.ชดา ว่า นี่ไม่ใช่คาแรกเตอร์ของคุณพี่อาคม เพราะแม้จะเป็นคนพูดตรง แต่ก็ไม่ได้ดุเดือด แถมระมัดระวังคำพูดมากจนดูเหมือนน่าเบื่อ 
...ที่อยากรู้ว่าเหตุผลที่เศรษฐกิจชะลอตัวมาจากเหตุผลอะไร เพราะมีไม่กี่อย่างที่จะสกัดการใช้จ่ายของประชาชนได้ นั่นคือ 
1.เกิดข้าวยากหมากแพง ทั้งสินค้าอุปโภคและบริโภคขึ้นราคา ทำให้เงินเฟ้อเพิ่มสูงปรู๊ดปร๊าด
2.รายได้ของคนลดลง เกิดการว่างงาน คนขาดกำลังซื้อ หรือขาดความเชื่อมั่นในรัฐบาลหรือเศรษฐกิจ จึงไม่ยอมใช้จ่ายเงิน
3.คนก่อหนี้สูงจนเต็มความสามารถจะชำระหนี้ได้ ทำให้กู้เงินเพิ่มอีกไม่ได้แล้ว หรือเป็นหนี้เสียจนทำให้สถาบันการเงินระงับการให้กู้ 
เหตุผลจะไม่หนีใน 3 ข้อนี้ การบริโภคในประเทศลดลง หากเจาะให้ลึกลงไป ตามข้อมูลที่รัฐบาลแถลงตลอดเวลาคือ เงินเฟ้อต่ำ ของไม่แพง ประชาชนมีรายได้มากขึ้น จากการขึ้นค่าจ้างขั้นต่ำวันละ 300 บาททั่วประเทศ อัตราการว่างงานของคนไทยต่ำมาก 
ฉะนั้น มองเห็นได้แค่เหตุผลเดียว หากเศรษฐกิจไม่เป็นตามที่มีการบอกกล่าวกับประชาชนก็คือ เงินเฟ้อสูง มีการบิดเบือนตัวเลขให้ต่ำ หรือแรงงานไม่ได้ค่าแรงวันละ 300 บาทจริง อัตราการว่างงานสูงกว่าที่สำรวจ 
ช.ชดา ชอบเศรษฐกิจตรงที่เป็นเหตุและผล พิสูจน์ได้ ดังนั้นอะไรจริง อะไรเท็จ อีกไม่นานก็รู้ 
...หลังจากเปิดตัวหนังสือ จินตนิยายอิงประวัติศาสตร์“สิเนหามนตาแห่งลานนา” จากหัวใจแล้ว บัณฑูร ล่ำซำ ประธานกรรมการและประธานเจ้าหน้าที่บริหาร ธนาคารกสิกรไทย ก็จะบินไปเปิดสาขาเฉิงตู สาขาใหม่ในสาธารณรัฐประชาชนจีน ในวันที่-23 พ.ค.นี้